Mərhəmətli və Bağışlayan Allahın adı ilə.
لحمد للّه ربّ العالمين و الصّلاة‌ و السّلام علي سيّدنا محمّد خاتم النّبيّين و اشرف الخلق اجمعين
و علي آله الطّيّبين الطّاهرين و صحبه المنتجبين و من تبعهم باحسان الي يوم الدّين
Fələstin məsələsi yenə də İslam ümmətinin ən mühüm və ən aktual ortaq problemi olaraq qalmaqdadır.
Zalım və qəddar imperializm sisteminin siyasətləri bütöv bir xalqı
öz vətənindən, yurd-yuvasından, əcdadlarının yaşadığı torpaqlardan məhrum edib və orada yad bir xalqı, terrorçu bir rejimi yerləşdirib.
Sionist rejimin təsis edilməsinin puç məntiqindən daha zəif və əsassız bir məntiq ola bilməz.
Özlərinin iddiasına görə, avropalılar II Dünya müharibəsində yəhudilərə zülm ediblər,
odur ki Qərbi Asiyada bir xalqı didərgin salıb ölkəsində faciəli qırğınlar törətməklə bunun qisası alınmalıdır!
Qərb dövlətlərinin sionist rejimi əllərindən gələni əsirgəmədən, dəli kimi himayə edərkən əsaslandıqları
və bununla da insan haqları və demokratiya ilə bağlı bütün yalan iddialarını puça çıxardıqları məntiq budur.
Və bu tragikomik olay artıq 70 ildən artıqdır ki, davam edir, vaxtaşırı ona yeni bir epizod əlavə olunur.
Sionistlər işğal edilmiş Fələstini ilk gündən terror mərkəzinə çeviriblər.
İsrail bir ölkə yox, Fələstin xalqının və digər müsəlman xalqların əleyhinə olan bir terror mərkəzidir.
Bu qəddar rejimə qarşı aparılan mübarizə zülmə və terrorizmə qarşı aparılan mübarizədir və bu hamının öhdəsinə düşən bir vəzifədir.
Diqqətəlayiq bir məqam odur ki, qəsbkar dövlət 1948-ci ildə təsis olunduğuna baxmayaraq,
İslam regionunun bu həssas nöqtəsinə əl uzatmaq üçün hazırlıqlar hələ ondan illərlə öncə başlamışdı.
Həmin illər Qərbin müsəlman ölkələrində sekulyarizmi, ifratçı və kor millətçilik ideyalarını aparıcı mövqeyə gətirmək,
istibdadçı, Qərbə vurğun və ya onun əlaltısı olan dövlətləri hakimiyyətə gətirmək üçün fəal müdaxiləyə keçdiyi illərə təsadüf edir.
O illərdə Türkiyə, İran, eləcə də Qərbi Asiyadan Şimali Afrikaya qədər ərəb ölkələrində baş vermiş hadisələri araşdıranda
belə bir acı həqiqət ortaya çıxır ki, İslam ümmətinin zəifliyi,
yaşanmış konfliktlər Fələstinin işğalı kimi bir faciə üçün zəmin yaratmış və imperializm dünyasının İslam ümmətinə bu zərbəni endirməsinə səbəb olmuşdur.
İbrətamiz bir faktdır ki, o etapda hər iki qütb – həm kapitalizm, həm də kommunizm sionist Harunlarla əlbir oldu.
Bu məkrli planın özünü hazırlayıb işə salan ingilislər idi, sionist sərmayədarlar pul və silah gücünə onu icra etməyi öhdələrinə götürdülər,
qeyri-legitim dövlətin təsis edilməsini ilk olaraq rəsmən tanıyıb ora çoxlu sayda yəhudini göndərən isə keçmiş Sovetlər İttifaqı oldu.
Qəsbkar rejim bir yandan İslam dünyasında hökm sürən o vəziyyətin,
digər yandan isə Avropanın o məkrli planının, təcavüz və hücumlarının məhsulu idi.
Bu gün isə artıq dünyada vəziyyət o vaxtkı kimi deyil. Biz bu həqiqəti daim nəzərdə tutmalıyıq.
Bu gün güc balansı İslam dünyasının xeyrinə dəyişib.
Avropa və Amerikada baş vermiş cürbəcür siyasi-ictimai olaylar
qərblilərin struktur, idarəetmə və etik cəhətdən dərin problemlər yaşadığını dünya ictimaiyyətinin gözləri önünə sərdi.
Amerikadakı seçki olayları, onların iddialı və təkəbbürlü prezidentlərinin bu sınaqdan çox rüsvayçı bir şəkildə çıxması,
Amerika və Avropanın koronavirus pandemiyası ilə bir illlik mübarizədə üzləşdikləri uğursuzluqlar
və bunun fonunda baş verən utancverici hadisələr, ən mühüm Avropa ölkələrində son zamanlar yaşanan ictimai-siyasi böhran –bütün bunlar Qərb qütbünün tənəzzülünün göstəriciləridir.
Digər tərəfdən isə ən həssas müsəlman regionlarında müqavimət qüvvələrinin çoxalması, onların müdafiə və hücum qabiliyyətinin artması,
müsəlman xalqlarında özünüdərk, stimul və ümidin yüksəlməsi,
Quran və İslam şüarlarına getdikcə artan meyillənmə, elmi inkişaf,
xalqlarda müşahidə olunan suverenlik istəyi və özünəinam daha yaxşı gələcəyi müjdə verən mübarək nişanələrdir.
Bu mübarək gələcəkdə müsəlman ökələrinin birliyi ən başlıca, ən önəmli hədəf olmalıdır
və bu hədəf bir o qədər də uzaq və əlçatmaz görünmür.
Bu birliyin mehvəri isə bütöv ölkə mənasında Fələstin məsələsi və Qüdsi-şərifin müqəddəratı olmalıdır.
Dahi İmam Xomeyninin (r.ə) nurlu qəlbini ramazan ayının son cümə gününü
Qüds günü elan etməyə istiqamətləndirən də məhz bu həqiqət olmuşdur.
Müsəlmanların Qüdsi-şərif mehvəri ətrafında bir araya gələrək güclərini birləşdirməsi sionist düşmənin və onun Amerika və Avropadakı himayədarlarının kabusudur.
“Əsrin sazişi” adı verilmiş o uğursuz plan, ardınca bir neçə iradəsiz ərəb ölkəsi ilə işğalçı İsrail rejimi arasında əlaqələri normallaşdırmaq cəhdləri
o kabusdan yaxa qurtarmaq üçün göstərilən rəzil səylər idi.
Mən qətiyyətlə deyirəm: Bu səylər heç bir nəticə verməyəcək.
Düşmən sionist rejimi artıq eniş xətti üzrə məhvə doğru getməyə başlayıb və bu proses dayanmayacaq.
2 mühüm amil gələcək üçün taleyüklü rola malikdir:
birincisi və daha önəmlisi, Fələstin torpaqları daxilində müqavimət davam etdirilməli, cihad və şəhadət xətti gücləndirilməlidir
və ikincisi, bütün dünyada müsəlman dövlətləri və xalqları Fələstinin cihadını dəstəkləməlidir.
Hamı – dövlət rəsmiləri, ziyalılar, din alimləri, müxtəlif partiyalar, qeyrətli gənclər
və sair kəsimlər bu genişmiqyaslı hərəkatda öz yerini və rolunu müəyyən edərək iş görməlidir.
Düşmənin məkrli planını puça çıxaran, Allah-taalanın
“Yoxsa bir hiylə qurmaq istəyirlər? Amma kafirlər özləri o hiylənin qurbanı olacaqlar” ,
– vədinin axirəzzaman nümunəsini ortaya qoyan da məhz bu olacaq;
“Allah Öz işində (əmrində) qalibdir (istədiyini edəndir), lakin insanların əksəriyyəti (bunu) bilməz!”
Ərəb gənclərlə onların öz dilində bir qədər danışmaq istərdim.